Nicolae Ciucă a făcut mai multe declarații în cadrul Congresului PPE. În opinia lui, pericolul destabilizării UE ar fi "mai ridicat ca niciodată". Situația este cauzată de așa-zisele partide "extremiste şi populiste".
Nicolae Ciucă cere o concentrare a eforturilor și resurselor
În acest context, subliniază șeful PNL, trebuie concentrate eforturile şi resursele pentru a combate aceste mişcări pe care el le consideră "anti-europene".
"Pericolul destabilizării Uniunii Europene este mai ridicat ca niciodată şi este susţinut de partidele extremiste şi populiste.
De aceea trebuie să ne concentrăm eforturile şi resursele pentru a combate aceste mişcări anti-europene la următoarele alegeri. Nu-i putem lăsa să răspândească dezinformarea", a susținut Nicolae Ciucă.
Șeful PNL a spus că pentru acest lucru trebuie să se dea dovadă de fermitate și unitate.
"Trebuie să ne protejăm valorile şi să păstrăm ordinea democratică europeană. PPE-ul este un partidul, un partid al soluţiilor pragmatice, ca răspuns la nevoile cetăţenilor. Nu putem permite extremiştilor şi populiştilor să atace şi să slăbească Europa.
Europa este soluţia la provocările noastre comune. Europa este viitorul nostru şi PPE va continua să apere şi să susţină Uniunea Europeană", a mai spus el.
De asemenea, Ciucă a mai subliniat că "mentalitatea, profilul şi aşteptările alegătorilor au evoluat foarte mult în ultimii ani, iar PPE-ul trebuie să devină mai atrăgător pentru cetăţeni".
Ciucă a subliniat apoi că electoratul "pune accent pe pragmatism şi pe valorile care se bazează pe demnitatea umană".
"Electoratul nostru pune accent pe pragmatism şi pe valorile care se bazează pe demnitatea umană. Fără fiecare dintre aceste valori esenţiale, Uniunea Europeană riscă să îşi piardă fundamentul. Oamenii se aşteaptă ca noi să luăm decizii utile şi rapide în acest sens", a spus Ciucă în discurs.
Ursula von der Leyen, candidatul PPE pentru președinția CE
În altă ordine de idei, Eurodeputatul Siegfried Mureșan a anunțat că s-a acceptat, în Adunarea Politică a Partidului Popular European (PPE) înscrierea Ursulei von der Leyen în cursa pentru candidatul PPE la funcția de președinte al Comisiei Europene.
Potrivit lui Siegfried Mureșan, candidatura Ursulei von der Leyen va fi supusă votului Congresului PPE. Se va întâmpla în ziua de joi, 7 martie, la ora 10.00.
Peste 2000 de delegați, alături de cei mai importanți șefi de stat și de guverne ai celui mai influent partid european, se reunesc timp în cadrul Congresului PPE. Evenimentul de trei zile are loc la București.